钦定古今图书集成/明伦汇编/人事典/第077卷 > 册府元龟 > 《惜誓》前人
## 钦定古今图书集成/明伦汇编/人事典/第077卷 > 册府元龟 > 《惜誓》前人

“惜余年老而日衰兮，岁忽忽而不反。登苍天而高举
兮，历众山而日远。观江河之纡曲兮，临四海之霑濡。
攀北极而一息兮，吸沆瀣以充虚。飞朱鸟使先驱兮，
驾太一之象舆。苍龙蚴虬于左骖兮，白虎骋而为右
𬴂。建日月以为盖兮，载玉女于后车。驰骛于杳冥之
中兮，休息虖昆仑之墟。乐穷极而不厌兮，愿从容乎
神明。涉丹水而驰骋兮，右《大夏》之遗风。鸿鹄之一举
兮，知山川之纡曲。再举兮，睹天地之圜方。临中国之
众人兮，托回飙乎《尚羊》。乃至少原之壄兮，赤松、王乔
皆在旁。二子拥瑟而调均兮，余因称乎清商。澹然而
自乐兮，吸众气而翱翔。念我长生而久仙兮，不如反
余之故乡。黄鹄后时而寄处兮，鸱枭”群而制之。神龙
失水而陆居兮，为蝼蚁之所裁。夫黄鹄神龙犹如此
兮，况贤者之逢乱世哉！寿冉冉而日衰兮，固儃回而
不息。俗流从而不止兮，众枉聚而矫直。或偷合而苟
进兮，或隐居而深藏。若称量之不审兮，同权概而就
衡。或推移而苟容兮，或直言之谔谔。伤诚是之不察
兮，并纫茅丝以为索。方世俗之幽昏兮，眩白黑之美
恶；放山渊之龟玉兮，相与贵夫砾石。梅伯数谏而至
醢兮，来革顺志而用国。悲仁人之尽节兮，反为小人
之所贼。比干忠谏而剖心，箕子被发而佯狂。水背流
而源竭兮，木去根而不长。非重躯以虑难兮，惜伤身
之无功。已矣哉！独不见夫鸾凤之高翔兮，乃集太皇
之壄；“循四极而回周兮，见盛德而后下。”彼圣人之神
德兮，远浊世而自藏。使麒麟可得羁而系兮，又何以
异乎犬羊！